दादर–सोलापूर रेल्वेमार्ग

दादर-सोलापूर रेल्वेमार्ग हा भारतीय रेल्वेतील मुंबई-चेन्नई रेल्वेमार्गाचा एक प्रशासकीय भाग आहे. याची कक्षा मुंबईच्या दादर उपनगरापासून सोलापूर पर्यंत आहे. या पट्ट्यात कल्याण, पुणे, दौंड, कुर्डुवाडी ही मोठी रेल्वे जंक्शन स्थानके आहेत.

मार्ग
हा मार्ग मुंबईतील दादर येथून सुरू होतो. येथे पश्चिम रेल्वेचा मुंबई-वडोदरा मार्ग समांतर आहे. उत्तर व ईशान्येकडे जाताना ठाण्याची खाडी ओलांडल्यावर कल्याण येथे नागपूरकडे जाणारा मार्ग वेगळा होतो. येथून दक्षिणेकडे तीव्र वळण घेत हा मार्ग आग्नेयेकडे कर्जत येथे पोचतो. कर्जत स्थानकात सोलापूरकडे जाणाऱ्या गाड्यांना दोन किंवा तीन अधिक इंजिने लावली जातात. पळसधरी येथून हा मार्ग बोरघाट चढून खंडाळा व लोणावळा येथे घाटमाथ्यावर येतो. येथून पुढे हा मार्ग इंद्रायणी काठाने पुणे येथे पोचतो. येथे कोल्हापूर-सांगलीकडे जाणारा मार्ग दक्षिणेकडे जातो. चेन्नईकडे जाणारा मार्ग दौंडकडे जातो. येथपर्यंतचा मार्ग दुपदरी आणि विद्युतीकरण झालेला आहे. पुढे भीमा नदीच्या खोऱ्यातून कुर्डुवाडीमार्गे सोलापूर येथे हा पट्टा जातो.

वर्ग:भारतामधील रेल्वेमार्ग
वर्ग:महाराष्ट्रामधील रेल्वे वाहतूक
वर्ग:मिशन ६६,६६६ लेख